Guvernul României a implementat câteva măsuri, la finalul lunii decembrie, pentru anul 2024, iar una dintre decizii a fost ca sumele oferite foștilor sportivi de anvergură să nu se majoreze, iar rentele viagere să se acorde la fel ca anul trecut.
"Rentele viagere prevăzute la art. 64 din Legea educației fizice și sportului nr. 69/2000, cu modificările și completările ulterioare, se acordă în cuantumul aflat în plată în luna decembrie 2023", se arată în Ordonanța de Urgență Nr 115/2023, scrie Prosport.
Astfel, suma care îi revine Nadiei Comăneci, ca rentă viageră, este de 16.635 de lei, adică 3.348 de euro.
Nadia Comăneci a câștigat cinci medalii olimpice de aur, fiind una dintre cele mai bune sportive ale secolului XX și una dintre cele mai bune gimnaste din lume. Ea este prima gimnastă din epoca modernă care a luat 10, dar și primul român care a fost inclus în memorialul International Gymnastics Hall of Fame, scrie Ziare.com.
Nadia Comăneci reușește să arate fantastic chiar și la cei 62 de ani, iar ea a declarat că face mișcare în fiecare zi și are o alimentație echilibrată.
"Fac mișcare cel puțin 30-40 de minute în fiecare zi. Merg la sala de gimnastică când sunt acasă, iar în călătorii, mă asigur că hotelul dispune de o sală de fitness. În absența acesteia, improvizez antrenamente în cameră cu obiecte la îndemână. Pentru mine, fiecare zi înseamnă mișcare fizică. Alimentația echilibrată este, de asemenea, crucială. Prefer peștele, alături de legume gratinate sau piure de legume. Cu toate acestea, în perioada sărbătorilor, îmi permit și indulgențe culinare, pregătind feluri de mâncare tradiționale românești, cum ar fi sarmalele cu carne de curcan", a spus Nadia Comăneci.